Kronos
Kronos er i græsk mytologi en titan, søn af Uranos og Gaia, Himmel og Jord. Han tog magten fra sin far, kastrerede ham og sendte ham ned i det dybeste Tartaros. Advaret af en spådom om, at han selv ville blive styrtet af en søn, slugte Kronos alle de børn, som hans søster Rheia fødte ham. Da Rheia til sidst rakte Kronos en indsvøbt sten i stedet for den nyfødte Zeus, blev den kommende olympiske gudekonge reddet og tog senere magten fra Kronos.
Romerne identificerede deres gud Saturn med Kronos. Senantikke mytologer og filosoffer identificerede Kronos med Chronos 'Tiden', der sprogligt set intet har med Kronos at gøre.